Jules Bennett

Mindjárt elájulok!

India Grey

Amiről nem is álmodtál

Minden jog fenntartva. Jelen kiadvány bármely részét tilos a kiadó írásos engedélye nélkül módosítani, sokszorosítani, bármilyen elektronikus vagy gépi formában és egyéb módon közzétenni vagy terjeszteni, beleértve a fénymásolást, felvételkészítést és mindenfajta információtároló vagy -visszakereső rendszert; kivételt képez a kritikus, aki kritikájában rövid szakaszokat idézhet belőle. Ez a kiadvány a Harlequin Enterprises ULC-vel létrejött megállapodás nyomán jelenik meg. Jelen mű kitalált történet. A nevek, személyek, helyszínek és események a szerző képzeletének termékei, vagy fiktív módon alkalmazza őket. Bármely hasonlóság élő vagy halott személlyel, üzlettel, vállalattal, eseménnyel vagy helyszínnel teljes mértékben a véletlen műve, és nem a szerző szándékát tükrözi.

§ All rights reserved including the right of reproduction in whole or in part in any form. Without limiting the generality of the foregoing reservation of rights, no part of this publication may be modified, reproduced, transmitted or communicated in any form or by any means, electronic or mechanical, including photocopy, recording or any information storage and retrieval system, without the written permission of the publisher, except for a reviewer, who may quote brief passages in a review. This edition is published by arrangement with Harlequin Enterprises ULC. This is a work of fiction. Names, characters, places and incidents are either the product of the author’s imagination or are used fictitiously, and any resemblance to actual persons, living or dead, businesses, companies, events or locales is entirely coincidental and not intended by the author.

© Jules Bennett, 2015 – Vinton Kiadó Kft., 2024
A Júlia 799. eredeti címe: Carrying the Lost Heir’s Child (Harlequin, Mills & Boon Silhouette Desire)
Magyarra fordította: Bakay Dóra

© India Grey, 2009 – Vinton Kiadó Kft., 2024
A Júlia 800. eredeti címe: Powerful Italian, Penniless Housekeeper (Harlequin, Mills & Boon Modern Romance)
Második, átdolgozott kiadás. (Első megjelenés: 2012)
Magyarra fordította: Neményi Róza

Nyomtatásban megjelent: a JÚLIA 799-780. számában, 2024

Átdolgozott kiadás

ISBN 978-963-540-852-8

- Kép: Shutterstock

A HARLEQUIN ® és ™ a Harlequin Enterprises Limited vagy a konszern leányvállalatai tulajdonában álló védjegy, amelyet mások licencia alapján használnak.

Magyarországon kiadja a Vinton Kiadó Kft., 2024

- A kiadó és a szerkesztőség címe: 1118 Budapest, Szüret u. 15.

- Felelős kiadó: dr. Bayer József

- Főszerkesztő: Vaskó Beatrix

- Telefon: +36-1-781-4351; e-mail cím: info@vintonkiado.hu

Kiadónk újdonságairól, a megrendelési lehetőségekről honlapunkon is tájékozódhat:

www.vintonkiado.hu

Az e-book formátumot előállította:

www.bookandwalk.hu

Jules Bennett

Mindjárt elájulok!

1. FEJEZET

A férfias illat, az izmai ereje, a kemény mellkas, amelyhez hozzásimult… Bárhol felismerné ezt a pasit!

Sokszor nézte őt a legelőn, álmodozott róla… és végül lefeküdt vele.

Lily Beaumont nehezen tért magához. Közben rájött, hogy fogalma sincs, hogyan került ide. A betonpadlón szalma zörgött alatta, és épp Nash James ölében feküdt, a férfi pedig átkarolta a derekát.

Mi a csuda történhetett?

– Nyugalom! Elájultál.

Lily kinyitotta a szemét, és egyenesen Nash élénkkék szemébe nézett. Az a sűrű, sötét szempillákkal keretezett hipnotikus szempár minden alkalommal megborzongatta. Egyetlen férfi színészt sem talált még ennyire lenyűgözőnek vagy ennyire titokzatosnak.

Várjunk csak, az imént elájult? De hát eddig soha nem ájult el!

Visszaemlékezett rá, hogy az istállóba jött, mert beszélni akart Nashsel.

– Jaj, ne! – Lily a fejéhez kapott, amelyben még mindig káosz uralkodott. A valóság teljes erővel csapott le rá. Már tudta, miért van az istállóban. – Ez csak valami rossz vicc lehet.

– Csak feküdj nyugodtan – mondta neki a férfi. – Nem kell sietni. Már mindenki elment.

Ez azt jelenti, hogy a színészek és a filmes stáb vagy a szállodába, vagy a lakókocsikba vonult vissza.

Hála az égnek! Az ájulása miatti felhajtás volt az utolsó dolog, amire Lily vágyott, mert akkor magyarázkodnia kellett volna.

Pár hónappal ezelőtt kezdtek forgatni egy filmet Damon Barrington, a híres zsoké és lótenyésztő életéről. Barrington birtoka hamarosan a második otthonukká vált.

Ugyanilyen gyorsan keltette fel a figyelmét a csendes lovászfiú is, akinek épp az ölében feküdt. Mire észbe kapott, már viszony szövődött közöttük. Titkos viszony, amely teljesen megváltoztatta az életüket.

Lily most már ki akart rukkolni az igazsággal. Végül is semmi értelme továbbra is titokban tartani a kapcsolatukat.

– Nash… – Kezét a férfi arcára tette, és a tenyere alatt érezte az ismerős borostát. – Sajnálom.

A férfi szép, napbarnított arcán aggodalom ült, és most összevonta szemöldökét, majd megrázta a fejét.

– Nem a te hibád, hogy elájultál. De az igaz, hogy a frászt hoztad rám.

Lily nyelt egyet. Most már az is eszébe jutott, hogy terhes Nash gyermekével.

– Jól vagy? – kérdezte a férfi. – Kérsz valamit enni?

Lily már az étel gondolatától is majdnem öklendezni kezdett.

Nash felsegítette, amikor megpróbált felállni. Lily hálás volt a támogatásáért. Talán ez volt az első szerelmes pillantás, amit váltottak. Amikor sötétedés után találkozgattak, azonnal a padlásra rohantak, és átadták magukat a szenvedélynek.

Hogy fog vajon a férfi reagálni a hírére? Ő maga még mindig émelygett a sokk után. De Nashnek joga van tudni a gyerekről, ugyanakkor Lilynek fogalma sem volt, mit fog mondani vagy tenni.

Egyszer már megégette magát, és keményen kellett küzdenie, hogy túlélje az ezt követő botrányt. Hogyan viselné el, ha hirtelen újra reflektorfénybe kerülne?

Lily felsóhajtott. Amint kiderül az ügy, a sajtó emberei keselyűként fognak körözni fölötte, és címlapra kerül a magánélete. Emberek éheznek, hajléktalanná válnak, és háborúznak – de a média inkább a celebek életéről szóló hírekkel árasztja el a közvéleményt, ahelyett hogy igazán fontos dolgokról tudósítana.

Lily imádott színész lenni. Szerette a különböző szerepeket, amelyekbe belebújhatott. Ugyanakkor utálta, hogy alig van magánélete. Még vécépapírt sem tudott úgy vásárolni, hogy ne ismerjék fel. Persze büszke volt rá, hogy profi színésznő. Jól végezte a munkáját, de közben arra törekedett, hogy lehetőleg ne kerüljön a riporterek mohó karmai közé.

– Jól vagy? – kérdezte megint a férfi, miközben lehelete a lány arcát súrolta.

Lily bólintott, és hátrált egy lépést. A szédülése legalább alábbhagyott.

Az elmúlt hónapokban egyre jobban vágyott a férfi érintésére. Hiányzott neki, amikor nem volt vele. Az egymás iránti szenvedélyük azonban egy olyan világba röpítette, amely teljesen ismeretlen volt számára.

Egy tisztán testi kapcsolattal még meg tudott volna birkózni. Eddig a kapcsolatuk csak a szexről szólt, de most már a jövőről is beszélniük kell. A jövőről, amire soha nem gondoltak…

Elfordult, miközben keresgélte a megfelelő szavakat. Hogyan lehet valakinek elmondani, hogy nemsokára apa lesz?

– Nash…

Mielőtt befejezhette volna a mondatot, a férfi a vállánál fogva megfordította, és két kezébe fogta az arcát. A ragyogó kék szempár most is delejes hatással volt Lilyre, mígnem Nash csókkal zárta le az ajkát.

Éppen ez volt a csapda a kapcsolatukban. A szenvedély. A vágy.

Lily mindig is példásan viselkedett a forgatásokon, most azonban levetkőzte a gátlásait. A tény, hogy Nash és ő osztoztak ebben a nagy titokban, csak még izgalmasabbá tette a dolgot.

Ki gondolta volna, hogy a hollywoodi sztárnak van egy vad oldala is? Soha korábban nem érzett még ekkora szenvedélyt, és nem vonzódott ennyire egy férfihoz.

Mielőtt híressé vált volna, egy másik kezdő színésszel volt együtt. Szerelmes volt belé – de a férfi csúnyán elárulta. A tudta nélkül videóra vette az intim pillanataikat. A botrány után Lilynek duplán kellett küzdenie azért, hogy eljusson oda, ahol most tart.

Nash most átölelte, és ő átadta magát a simogatásnak. Ahogy kezét a férfi ingére csúsztatta, érezte feszes izmait.

– Biztos, hogy jól vagy? Már nem szédülsz? – nézte aggódva Nash.

– Már jól vagyok – biztosította Lily.

Nash az ajkába harapott.

– Hiányoztál ma. Folyton csak Maxszel láttalak a forgatás alatt. És a szája ott volt, ahol az enyémnek kellett volna lennie.

Érzéki borzongás futott végig Lilyn, és a gyomrában lévő bizsergés átterjedt az egész testére. Nash tehát féltékeny rá! Ez a felismerés jobban tetszett neki, mint kellett volna.

– Csak színészkedtünk – motyogta. – Tudod, hogy szerelmespárt játszunk.

Lily a filmkészítés bejelentése óta szerette volna elvállalni Rose Barrington szerepét. Az, hogy Max Ford lesz a férfi főszereplő, egyszerűen tökéletes megoldás volt. Ő és Max évek óta barátoknak számítottak. Mostanra mintha a testvére lett volna.

Nash elkezdte lehúzni Lily pánt nélküli nyári ruhája felsőrészét.

– Ha Max nem lenne nős, és nem lenne gyereke, azt hinném, hogy el akar venni tőlem.

Lily a férfi kezére tette a kezét.

– Beszélnünk kell.

– Úgy hangzik, mintha szakítani akarnál velem. Tudom, nem beszéltük meg, hogy együtt maradunk…

Lily megrázta a fejét, vett egy mély lélegzetet, és félretette a félelmeit meg a kétségeit.

– Nem hiszem, hogy féltékeny típus lennél. Különben is, tudjuk, hogy mi van köztünk.

A férfi hevesen magához húzta.

– Mióta az enyém vagy, nem szeretem, ha más férfiak hozzád érnek. De tudom, hogy ez a munkád, és imádom nézni, ahogy dolgozol.

– Nem tudok gondolkodni, amikor hozzám érsz.

Nash csábító mosollyal nézett rá.

– Úgy mondod, mintha ez rossz dolog lenne. Nekem viszont rengeteg gondolatom van, amikor hozzád érek.

Lily megigazította a haját, és kereste a megfelelő szavakat. Még csak ma reggel látta a két vonalat a tesztcsíkon, ami megerősítette a gyanúját. Azóta újra és újra végiggondolta, hogyan közölje Nashsel. Most itt az alkalom, csakhogy teljesen eluralkodott rajta a félelem és az idegesség.

– Nash…

A férfi összevonta a szemöldökét, és a lány felé nyújtotta a kezét.

– Mi a baj? Aggódsz az elutazás miatt? Nem várok tőled semmit.

– Bárcsak ilyen egyszerű lenne… – suttogta Lily, miközben a férfi csizmáját bámulta, amely milliméterekre volt az ő rózsaszínre festett lábkörmeitől.

A hollywoodi playboyokkal ellentétben, akik állandóan a figyelméért versengtek, Nash keményen dolgozott. A pénz és a hírnév nem jelentett neki semmit. Lily jobban szerette az olyan férfiakat, akik másokkal is törődnek. Mint Nash…

De ennek nem lett volna szabad megtörténnie. Egy baba örökre összeköti őket.

– Lily, mondd ki, amit akarsz! Nem lehet olyan rossz.

A lány nagyra tágult szemmel nézett rá.

– Terhes vagyok, Nash.

Terhes? Tessék?

Nash hirtelen úgy érezte, ő is menten elájul.

Lilyre meredt, és azonnal tudta, hogy a lány nem tréfál. Valójában ugyanolyan döbbentnek tűnt, mint amilyennek ő érezte magát.

Mindenkinek a szemében csak egy egyszerű lovász volt, aki teszi a dolgát. Senki sem sejti, hogy valójában miért állt be Barringtonékhoz.

És most mindennek a tetejébe még egy baba…?

A sors iróniája.

– Biztos vagy benne? – kérdezte, bár tisztában volt vele, hogy Lily máskülönben nem szólt volna neki.

A lány bólintott, és az alsó ajkába harapott.

– Már napok óta gyanakodtam. Ma reggel pedig beigazolódott a gyanúm.

Nos, ez befolyásolhatja a terveit a közeljövőre vonatkozóan itt, Stony Ridge-ben, gondolta Nash. Nem bánta, hogy gyereke lesz, de későbbre tervezte. A megfelelő feleség oldalán.

– Fogalmam sincs, mit mondhatnék. – Végigsimított a haján, amely jóval hosszabb volt, mint régebben. – Én… nem számítottam erre.

Lily persze lefeküdhetett mással is, de mivel az elmúlt két hónapban szinte minden éjszakát együtt töltöttek, ez elég valószínűtlennek tűnt.

Különben is, az nem Lily stílusa. Lehet, hogy Nash nem sokat tud róla, de nem az a nő volt, aki ágyról ágyra jár. A néhány évvel ezelőtti szexbotránya ellenére a férfi nem gondolta róla, hogy férfifaló lenne.

De nem volt naiv sem. Így hát biztosra kell mennie, és minden eshetőségre fel kell készülnie.

– A te gyereked – biztosította most Lily, mintha olvasott volna a férfi gondolataiban. – Mielőtt idejöttem, hónapokig nem voltam együtt senkivel.

– Nem azt mondtad, hogy fogamzásgátlót szedsz?

– De igen – válaszolta a lány. – Viszont semmire sincs garancia. Gondolom, egyszer elfelejtettem bevenni, amikor…

– …amikor nem használtunk óvszert – fejezte be a gondolatot Nash.

Sokféle érzés, forgatókönyv és végtelenül sok kérdés kavargott a fejében. Mi a fenét tud ő a csecsemőkről? Vagy arról, hogyan kell apának lenni? Csak arra emlékezett, milyen keményen dolgozott az anyja, hogy egy szegényes lakásban lakhassanak. Soha nem panaszkodott, soha nem aggodalmaskodott. Ő volt a legbátrabb és legelszántabb nő, akit Nash ismert.

Ő sem hagyta volna magára soha a gyermekét. De tovább kell lépnie, és elvennie azt, amiért idejött.

– Nem várok tőled semmit, Nash – nyugtatta meg Lily, mintha nem bírná elviselni a csendet. – De nem is akartam titkot csinálni belőle. A titkok mindig rosszkor derülnek ki. Különben is, úgy gondoltam, megérdemled, hogy tudd. A te döntésed, hogy részt akarsz-e venni a gyerek életében.

Hűha! Azzal, hogy Lily szembesítette a helyzettel, döntésre kényszerítette. Az eredetileg alkalmi viszony hirtelen jelentőségteljesebbé vált. Most már nem tehet úgy, mintha inkognitóban lenne. Sajnálatos módon azonban a valódi kilétét sem fedheti fel.

A legjobbat akarta a gyermekének és Lilynek. Még ha a lánynak nincsenek is anyagi gondjai, Nash minden tekintetben részt akart vállalni a gyermeke életéből. De hogy a fenébe tudná ezt megtenni anélkül, hogy le ne leplezné a valódi személyiségét?

Lilynek soha nem kellett volna megtudnia, ki is ő valójában. A színésznő már rég távozott volna a stábbal, mire Nash felfedte volna a kilétét.

– Soha nem hagynálak egyedül, Lily. – Végigsimított a lány csupasz vállán. A tudat, hogy akaratlanul is meg fogja bántani, fájdalmat okozott neki. – Hogy érzed magad? Feltételezem, a terhesség miatt ájultál el.

– Pár napja eléggé rosszul vagyok reggelenként, de ma ájultam el először. Örülök, hogy itt voltál és elkaptál.

– Én is.

Nem tudta megállni, hogy ne csókolja meg. Szüksége volt a testi kontaktusra és a vigasztalásra, amit csak Lily adhatott meg neki. Nash még soha nem bonyolódott ilyen intenzív viszonyba.

A lány vonzerejének semmi köze nem volt a celebstátuszához vagy a hírnevéhez. Lily hiteles, egyszerű és őszinte nő volt. Az a tény, hogy hihetetlenül szexi, csak hab volt a tortán.

Bár már hónapok óta titokban találkozgattak, az egymás iránti szenvedélyük nem csökkent. Nash egyszerűen nem tudott betelni vele.

Jelenleg azonban sokkal sürgetőbb problémákkal kell foglalkozniuk. Nem is beszélve azokról, amelyekkel egyedül kell megbirkóznia…

A fenébe! Nash ki akarta hagyni Lilyt a titkos ügyeiből, de most elkerülhetetlen, hogy Lily megtudja róla az igazat. A bombát később is ledobhatja, előbb mérlegelnie kell az alternatívákat. Nem csak Lilyre és a babára kell gondolnia. Egy másik család szempontjait is figyelembe kell vennie.

Nash hátrált egy lépést, és fürkésző pillantást vetett rá. Tisztában volt vele, hogy Lily most mennyire sebezhető. Ha egyszer rájön, hogy ki is ő, hallani sem akar majd róla többé.

De Nash nem akart kimaradni a gyermeke életéből. Ez viszont azt jelenti, hogy Lily nem fog megszabadulni tőle a forgatás végén.

– Elkísérlek a lakókocsidhoz, hogy összepakolhass.

Lily összerezzent.

– Összepakoljak? De hát miért?

– Mostantól nálam laksz.

A lány összefonta a karját a mellén.

– Lakjam nálad? De hát miért?

– Hogy gondoskodhassak rólad.

Lily nevetve megrázta a fejét.

– Nem haldoklom, Nash. Csak gyereket várok.

– A gyerekünket – javította ki a férfi. – Azt akarom, hogy velem legyél, Lily.

– Mivel magyarázzam a többieknek, hogy mostantól nálad lakom, és nem a lakókocsimban? Senki sem tud a viszonyunkról.

Nash megvonta a vállát.

– Nem érdekel, mit gondolnak. Engem csak az egészséged és a kisbabánk érdekel.

– Hát, engem viszont érdekel! – Lily csípőre tette a kezét. – A sajtó csak arra vár, hogy valami jó szaftos pletykát terjeszthessen rólam. Hát nem érted, hogy a karrieremről van szó? Nem dobhatom el magamtól csak azért, mert te gondoskodni akarsz rólam. Túl keményen dolgoztam ahhoz, hogy feláldozzam a hírnevemet. Már nem én vagyok Hollywood botrányhősnője. Kivívtam a megbecsülést, és szeretném, ha ez így is maradna.

Nos, talán kicsit önzőn viselkedtem, gondolta Nash. Mindazonáltal Lily mellett akart lenni. Ha csak arra gondolt, min ment keresztül az anyja annak idején, felfordult a gyomra.

– Rendben – mondta. – Akkor én költözöm hozzád.

Lily felvonta a szemöldökét.

– Őszintén, Nash, jól vagyok. Semmi mást nem fogok csinálni, csak aludni és dolgozni.

– Éppen ez az, ami aggaszt – válaszolta a férfi. – Elfáradsz, mire a filmet befejezitek. Az isten szerelmére, az imént elájultál!

– Most már nem fújhatom le a forgatást.

A lenyugvó nap narancssárga sugarai beestek a szélesre tárt istállóajtón. Nyugalom és béke vette őket körül. Kár, hogy ugyanez nem volt igaz a lelkükben tomboló viharra.

– Mi történik, ha végeztek a forgatással?

Nashnek tudnia kellett, mire készül Lily. Nem állt készen a családalapításra, ráadásul az ország különböző részén élnek. Ki kell találniuk, hogyan tudnának mindketten részesei lenni a gyermekük életének.

Lily sóhajtva fordult el tőle.

– Nem tudom, Nash. Tényleg nem tudom.

Még volt idejük, hogy átgondolják, hogyan fogják kezelni ezt a helyzetet. Egyelőre Nash ragaszkodott az eredeti tervéhez, és semmi sem állt az útjában. Kémkedett és hallgatózott; már tudta, mit kell tennie legközelebb.

Jó oka volt rá, hogy inkognitóban tartózkodjon a Barrington-birtokon. Ebben a pillanatban azonban rájött: lehet, hogy Lily és a gyermeke fogja megfizetni az árát egy több évtizedes titoknak.

Minél előbb meg kellett találnia a módját, hogy rávegye Damont, adja el neki a lovait. Aztán visszatérhet a saját birtokára, és gondoskodhat a születendő gyermekéről.

Addig azonban még számos akadályt kell legyőznie.

Nos, egyelőre csak az első menetet veszítette el. Nem költözött Nashhez, de a férfi elkísérte a lakókocsijához, és talán ott marad éjszakára is. Igaz, megígérte, hogy még napfelkelte előtt az istállóban lesz, hogy ne lássák meg.

Sajnos azonban Lily hírneve így is kockán forgott. A sajtó emberei csak arra vártak, hogy botrányba keveredjen, de ő nem akarta megtenni nekik ezt a szívességet.

A biztonsági őröknek köszönhetően az újságíróknak nem volt bejárásuk a birtokra, Lily mégis aggódott. Mi van, ha a filmes stáb valamelyik tagja meglátja őket együtt? Mi van, ha a hír kiszivárog?

– Nyugalom! – Nash megszorította a kezét. – Senki sem láthat meg minket a sötétben.

Igaza volt, senki sem tartózkodik a közelben. A lány azonban hozzászokott, hogy az istálló padlásán találkozgatnak, ahol biztonságban érezték magukat. Most azonban a Barrington-birtokon keresztül sétáltak a lakókocsijukhoz, és Lily védtelennek érezte magát.

A lépteik alig hallatszottak. Minden csendes volt, leszámítva a békák kuruttyolását, a tücskök ciripelését és a lovak időnkénti halk nyerítését.

Mielőtt megtudta volna, hogy terhes, Lily épp azon volt, hogy beszéljen Nashsel az érzéseiről. Többet érzett iránta, mint amire számított. Abban állapodtak meg, hogy a viszonyuk rövid lesz, és aztán mindenki megy a saját útján. De egy bizonyos ponton Lilynek mást súgott a szíve.

El kellett ismernie, hogy tetszik neki a férfi régimódi hozzáállása. Hogy mostantól kezdve meg akarja védeni mindentől és mindenkitől. Már az első találkozásuk óta világos volt számára, hogy Nash olyan férfi, akinek tekintélye van, és akinek a szavára hallgatnak az emberek.

Amikor nem sokkal később bementek a lakókocsiba, Nash bezárta maguk mögött az ajtót, és közelebb lépett hozzá.

– A baba nem változtatja meg az irántad érzett vágyaimat, Lily.

Még csak hozzá sem kellett érnie. Egyetlen pillantás a félig lehunyt szemhéja alól elég volt ahhoz, hogy az ő teste lángra lobbanjon.

– Talán jobb lenne, ha nem tennénk – mondta a lány, miközben a férfi ujjai a ruhája felsőrészével babráltak. – Úgy értem, sok megbeszélnivalónk van, nem igaz?

Nash bólintott, de nem hagyta abba.

– Igen, de ugyanúgy reagálsz az érintésemre, mint eddig. Ezt nem hagyhatom figyelmen kívül, nem igaz? Hacsak nem szégyelled, hogy a lovászfiú van a lakókocsidban.

Lily megfogta a kezét, és megszorította.

– Sosem szégyellném magam miattad, Nash. De ez a dolog senkire sem tartozik.

Egy pillanatra mintha elsötétült volna a férfi arckifejezése. Vagy Lily csak képzelődött?

– Nem tudok neked ellenállni – suttogta a lány. – Hogy lehet még mindig ilyen erős ez a vonzalom?

Nash a nyakára tapasztotta a száját, és ő hátrahajtotta a fejét. A férfi borostájának enyhe karcolásába mindig belebizsergett a teste.

– A szenvedélynek ilyen hatása van – mormolta Nash, és csókokat lehelt a lány bőrére. – Ami összeköt minket, az túl erős ahhoz, hogy egyetlen szóval fejezzük ki.

A következő pillanatban már le is húzta a lányról a ruhát. Lily a lábával félrelökte, miközben a férfi megszabadította a pánt nélküli melltartójától és a bugyijától.

Nash lehúzta a pólóját, és félredobta. Lily némán nézte a férfi széles, kissé szőrös mellkasát. Azok az izmok biztosan nem edzőtermi órák eredményei. Nash a régimódi módon szerezte őket: fizikai munkával.

– Szeretem, ahogy rám nézel. – A férfi felemelte, és a lakókocsi végében lévő hálóba vitte.

Pontosan ez volt az, amire Lily annyira vágyott: ahogy a férfi védelmezőn ráfekszik, és a karjába zárja.

Az igazság az, hogy egyre mélyebb érzéseket táplált Nash iránt. De vajon kiállnák-e ezek az érzelmek a nyilvánosság próbáját?

Lily most félretette ezeket a gondolatokat, és megragadta Nash vállát, amikor a férfi keze a combjai közé siklott. Azt kívánta, bárcsak örökre a szívébe zárhatná a vele töltött pillanatokat. Ahogy a férfi beléhatolt, Lily hagyta, hogy magával ragadja a szenvedély.

Amikor már mindketten kimerülten elernyedtek, a férfi betakarta.

– Pihenj egy kicsit, Lily. – Lekapcsolta a villanyt. – Majd holnap mindent megbeszélünk.

Arra gondol, hogy össze kellene költözniük? – tűnődött a lány.

De reálisan kell néznie a dolgokat, függetlenül attól, hogy Nash mennyit jelent neki. Amikor egy hét múlva befejeződik a forgatás, neki vissza kell térnie L. A.-be és a régi életébe.

De vajon mit jelent ez kettejük számára?

Amikor Lily a sminkeshez indult, új ügynöke, Ian Shaffer épp akkor lépett ki a Barrington-birtok egyik vendégházából. Ian eredetileg csak azért jött a forgatásra, hogy meggyőzze Lilyt, írja alá a szerződést az ügynökségével. De aztán beleszeretett az egyik gyönyörű Barrington nővérbe. Cassie és a lánya, Emily most már az élete részei voltak.

Ian integetett, és odaszaladt hozzá. Lilynek egy idő után majd meg kell beszélnie vele a helyzetét és azt, hogy ez hogyan befolyásolja a készülő filmeket. Már kapott néhány forgatókönyvet, amit átnézett.

Sajnos egyik filmben sem szerepelt terhes nő…

– Van egy perced? – kérdezte tőle Ian.

– Persze. – Lily beállt az árnyékba. – Ma a városban forgatunk, a virágüzletnél. Pár perc múlva az öltözőben kell lennem. Miről van szó?

– Tegnap érkezett egy igazán jó forgatókönyv. Szeretném, ha te is elolvasnád. – Ian elmosolyodott. – Még csak néhány hete dolgozunk együtt, de utaltál rá, hogy szeretnél valami mást is kipróbálni. Talán valami olyat, ami távol áll a szokásos szerepeidtől. Érdekel még a dolog?

Lily lehajtotta a fejét.

– Ez a szereptől és a producertől függ.

– Mit gondolsz arról, hogy egy olyan showgirlt játssz, aki egyben egyedülálló anya is?

– Ööö… Hát ez épp az ellentéte annak, amit eddig csináltam.

Milyen ironikus! Egy showgirl? Amikor a forgatás elkezdődik, a dereka már nem is fog látszani…

– Lily? Jól vagy? Nem kell elolvasnod, ha nem akarod. De a producer nagyszerű, és a forgatókönyv nagyon jól kidolgozott. Aiden O’Neilt szerződtették férfi főszereplőnek.

Aiden nagyszerű barát volt, és csodálatos színész. Öröm lenne újra együtt dolgoznia vele. De hogyan tudna elvállalni egy ilyen szerepet? A szülés után azonnal formába kellene hoznia magát. Elvégre egy showgirlt kellene alakítania Hollywoodban.

Átnézett Ian válla fölött, és meglátta Nasht valamivel távolabb. Nyilván korán kiosont a lakókocsiból, anélkül hogy ő észrevette volna.

Ian megfordult, és azonnal észrevette, hogy kit néz.

– Nem értem, miért titkolod még mindig, mi folyik köztetek.

– Tessék? – csodálkozott el Lily, és most már a teljes figyelmét Iannek szentelte.

Az ügynöke mosolyogva megvonta a vállát.

– Hogy őszinte legyek, szerintem rajtam kívül senki sem vette észre, hogy szikrázik köztetek a levegő. De én hallgatok, mint a sír.

Lily nem volt biztos benne, hogy megkönnyebbüljön vagy aggódjon-e.

– Mennyit tudsz? – kérdezte, és keresztbe fonta a karját.

– Körülbelül egy hónappal ezelőtt láttalak titeket az istállóban, amikor Cassie-t kerestem. Nem szóltam senkinek, mert tudom, mennyire fontos neked a magánélet szentsége. Különben is, senkinek semmi köze hozzá, mit csináltok a szabadidőtökben.

Szerencsére Ian az ügynöke, és bizonyára a legjobbat akarja neki.

Lily felsóhajtott.

– Hogy őszinte legyek: én sem igazán tudom, mi folyik Nash és köztem. De kérlek, tartsd meg magadnak, amit tudsz, jó?

Ian elmosolyodott.

– Az ügyfelem vagy, és remélem, a barátom is. Mindannyiunknak vannak titkai, Lily. Én nem árullak el.

Ami a titkokat illeti, egyelőre még nem beszélt senkinek a terhességéről Nashen kívül. Előbb vele kell tisztáznia, hogyan tovább.

– Biztos, hogy jól vagy? – kérdezett rá Ian.

Lily mosolyt kényszerített magára.

– Persze. Csak egy kis kikapcsolódásra van szükségem, ha vége a forgatásnak.

– Gyere be hozzám, ha lesz időd. Akkor odaadom a forgatókönyveket. Az egyedülálló anya tökéletes lenne számodra, de persze jól kell érezned magad a showgirl szerepében. Emellett van egy másik szerep is, ami a mítoszok világában játszódik, és sok benne a meztelen bőr. Úgy tűnik, a nők régen mindig bikinifelsőben és rövid szoknyában jártak.

Lily elnyomott egy nyögést. Alighogy megtudta, hogy terhes, máris választania kell a karrierje és a magánélete között. Hogyan fogja mindezt egyensúlyban tartani, ha megérkezik a baba? Egyszer úgyis kitudódik, hogy gyermeket vár. Akkor már nem tudja titokban tartani a Nash-ügyet sem.

Hogyan vészelik majd át? Mint egy pár, akiknek közös gyermekük születik?

Lily érzései Nash iránt egyre erősebbé váltak, és attól tartott, hogy így is, úgy is sok szívfájdalom vár rá…

2. FEJEZET

Már elmúlt éjfél, és Lily még mindig nem volt sehol. Az előző éjszakát együtt töltötték. Akkor most miért nincs itt?

Nash lekapcsolta a villanyt az istállóban, és Lily lakókocsija felé vette az irányt. Azt mondta magának, hogy csak meg akar győződni róla, hogy a lány jól van-e.

Csak akkor kopogott be a lány ajtaján, amikor már meggyőződött róla, hogy nem látja senki.

Lily a kis étkezőasztal fölé hajolva ült. Körülötte mindenütt papírok hevertek. Amikor felnézett, Nash észrevette a könnycseppeket az arcán. Aggódva sietett hozzá.

– Mi történt? Valami baj van a babával?

Lily megigazította hosszú, sötét haját, és megrázta a fejét.

– Nem, nem. A baba jól van.

Nash kicsit megkönnyebbült, bár még soha nem látta őt ennyire feldúltnak. Lily mindig ura volt a helyzetnek. Kivéve, amikor átadta magát neki, és szabadjára engedte a szenvedélyét.

– Akkor mi a baj? – ült le mellé.

Lily az előtte lévő papírokra mutatott.

– Ez mind. Nézem a jövendőbeli forgatókönyveket, és fogalmam sincs, mit tegyek. Válaszúthoz érkeztem, Nash, és félek. Egyszerűen nincs jó megoldás…

Nash magához húzta Lilyt. Nem volt hozzászokva, hogy egy nőt vigasztaljon.

Mindennél jobban utálta, hogy hazudnia kell neki, de Lily nem érdemli meg, hogy ő belerángassa ebbe az egészbe. Most azonban, hogy a lány terhes, nincs más lehetőség. Nash már elkezdte megvalósítani a tervét, és addig nem megy el innen, amíg Damon Barrington le nem mond a lovairól, és ő el nem árulja neki a valódi kilétét. Már alig várta, hogy lássa Damon arcát, amikor kiderül az igazság.

A dolgok olyan egyszerűek voltak, amíg Lilyvel nem terveztek hosszú távra! De most a lány egész élete a gyermek körül forog majd, és ki kell találnia, mihez kezdjen. Nash mindenesetre azt biztosan tudta, ő nem hagy magára senkit, aki hozzá tartozik.

Az anyja annak idején a két állása révén mindig ki tudta fizetni a számláit, és elhanyagolta a saját szükségleteit, amíg Nash elég idős nem lett ahhoz, hogy gondoskodjon magáról.

Szerelmes Lilybe? Nem… A szerelem nem neki való, és nem is hitt benne. Ami azonban nem jelenti azt, hogy ne szeretné a közös gyermeküket. Ezért el kell érnie, hogy Lily ne zárja ki őt az életéből, amint megtudja róla az igazat.

A lány utálta a hazugságokat. Elmondta neki, hogy egy férfi régebben csúnyán becsapta. De biztosan megérti majd, hogy ez egészen más…

– Mi az, ami ennyire felzaklatott? – kérdezte Lilytől.

– Forgatókönyveket kaptam Iantől. Nagyon izgatott, mert a következő lenne az első közös filmünk. De addig nem játszhatom el ezeket a szerepeket, amíg a baba meg nem születik. És utána sem, amíg vissza nem nyerem a formámat.

Nash inkább megtartotta magának a véleményét Hollywoodról és a filmvilág torz szépségideáljáról. Nem minden nőnek kell úgy kinéznie, mint egy ruhafogasnak ahhoz, hogy szép legyen. Néhány pluszkiló biztosan nem von le Lily tehetségéből.

– Miért nem mondod meg Iannek, hogy ezek a szerepek most nem neked valók?

– Még nem beszéltem neki a babáról. Ő az első számomra. A munka egy időre háttérbe fog szorulni. Remélem, nem követek el ezzel szakmai öngyilkosságot.

Nash mosolyogva a lány füle mögé tűrt egy hajtincset.

– Erősen kétlem, hogy ilyesmi tönkretenné a karrieredet. Biztos vagyok benne, hogy Ian meg fogja érteni.

Lily megdörzsölte az arcát.

– Mit tudok én az anyaságról? Semmit…

Nash is körülbelül ennyit tudott az apaságról.

– Ki kell találnom, mi a legjobb megoldás ebben a helyzetben – folytatta Lily. – Talán kiveszek egy kis szabadságot. Még mindig a reflektorfényben vagyok, és nem akarok…

– Értem – szakította félbe a férfi –, nem akarod, hogy a sajtó megtudja.

A lány tétován bólintott.

– Előbb-utóbb úgyis rájönnek, Lily. Akkor már inkább a te szavaidat írják le, nem igaz? Ne hagyd, hogy pletykálni kezdjenek! Jelentsd be egyszerűen. Az majd kifogja a szelet a riporterek vitorlájából.

A lánynak könnyes lett a szeme.

– Valószínűleg így lesz a legjobb. De előbb el kell mondanom anyámnak.

Még soha nem beszéltek a szüleikről. Ez a téma általában azt jelentette, hogy tartós kapcsolat van kialakulóban, és velük nem ez volt a helyzet.

– Az édesanyád is Los Angelesben él?

– Nem, Arizonában, egy lakóközösségben. Saját háza van, és teljesen független. De ha az egészsége megromlik, vagy időskorában gondozásra szorul, ott minden segítséget megkap. – Lily összefonta a karját a mellkasa előtt. – Eddig nem árultam el senkinek, hol van. Azt akarom, hogy normális életet élhessen, anélkül hogy a sajtó zaklatná.

Nasht mélyen megérintette, hogy a lány ennyire szereti az édesanyját. Hogy is lehetne ez másképp? Ő is bármit megtenne a saját anyjáért. Csak miatta titkolózik, ahelyett hogy berúgná Damon ajtaját, és kiterítené a kártyáit.

Már sokkal régebben le kellett volna zárnia a múltat, hogy aztán előre tekinthessen. De meg akarta védeni az anyját, ezért óvatosan akart eljárni, nem akart elhamarkodott döntéseket hozni.

– Meglátogatod édesanyádat, ha befejezted a forgatást? – kérdezte.

Azt akarta, hogy Lily ne legyen a tűzvonalban. El kell tűnnie, mire ő szembeszáll Damonnel. Nem akarta, hogy Lily fültanúja legyen a vallomásának. A végkifejletet nem lehet elkerülni, de így legalább valamelyest tompíthatja a hatását.

– Előbb gondolkodnom kell. – Lily megdörzsölte a homlokát, és felsóhajtott. – És keresnem kell egy orvost is. De fogalmam sincs, kihez forduljak.

– Majd én szerzek neked egyet. Ismerek néhány embert a környéken.

– Itt szinte lehetetlen úgy bemenni egy nőgyógyászati rendelőbe, hogy ne derüljön ki a terhességem.

Nash erősen gondolkodott. Semmiképpen sem mondhat el túl sokat, különben Lily rájönne, hogy valami nincs rendben vele, és nem az, akinek gondolja. De a pénz sok mindent megold, és ő minden eszközt bevet, hogy gondoskodjon a lányról.

– Titokban is ide tudnánk hívni egy orvost – ajánlotta fel. – Az emberek hajlandók hallgatni, ha sok pénzt kapnak érte.

Lily szeme elkerekedett.

– Ne fizess senkinek csak azért, hogy befogja a száját. Csak találnunk kell valakit, aki diszkrét.

– Majd én elintézem – biztosította a lányt. – Nem kell aggódnod semmi miatt.

– Néha laza vagy, máskor meg olyan határozott! – motyogta Lily. – Vajon melyik az igazi Nash?

Hamarosan lehullik róla az álarc, és olyan dolgokat tár fel, amelyek sokak életét örökre megváltoztatják…

– Bízz bennem! – mondta Lilynek. – Ha olyasvalakiről van szó, aki fontos nekem, azért bármit megtennék.

Használnia kell a befolyását, hogy Lily vele maradjon, és hogy ő meg a baba biztonságban legyenek. Sok minden forgott kockán. Hűnek kell maradnia az eredeti céljához, de bármit is tesz, nem rombolhatja le azt a bizalmat, amit a közvetlen környezetében élőkkel az elmúlt hónapokban kiépített.

Bár az esélyei most rosszabbak lettek, Nashnek nem állt szándékában elbukni. Mindene meglehet, amire vágyik: a lovak, a család és a születendő gyermek…

– Hogy érted, hogy nem fogadja el az ajánlatunkat? – Nash körülnézett, hogy megbizonyosodjon róla, nem hallgatja-e ki valaki a telefonbeszélgetést. – Mi kellene ahhoz, hogy rávegyük az eladásra?

– Tudod, mit gondol rólad. Talán valaki másnak akarja eladni a lovait – vélte az asszisztense.

Nash végigsimított a haján. Ó, igen, nagyon jól tudta, mit gondol róla Damon Barrington. Régi riválisok voltak a lótenyésztésben, de az elmúlt két évben hagyták, hogy az alkalmazottaik intézzék a közös ügyeiket.

Mivel Nash tudta, hogy Damon az idei szezon után vissza kíván vonulni, meg akarta vásárolni néhány díjnyertes lovát. De Damon nem ment bele az üzletbe. Nashnek viszont szüksége volt ezekre az állatokra. A versenyeredményei rosszabbak lettek, és az szóba sem jöhetett, hogy veszítsen.

A legutóbbi ajánlata igencsak nagyvonalú volt, Damon mégsem engedett. Makacs ember volt.

Akárcsak a fia…

– Még gondolkodnom kell, mihez kezdjek. Majd visszahívlak – mondta Nash, és befejezte a hívást.

Mi kell ahhoz, hogy Damon neki adja el a lovakat?

Felkapta a vasvillát, és nekilátott, hogy az utolsó két bokszot is kialmozza. Hiányzott neki a saját ménese, a munka az állatai körül, a tágas istálló. Távolléte alatt egy olyan lovászfiú maradt ott, akiben megbízhatott.

Csak az asszisztense tudta róla, hol van, és hogy Barringtonék után kémkedik. De még neki sem volt fogalma Nash másik titkáról.

Ha Damon már így is gyűlöli őt, mit fog érezni, ha megtudja a teljes igazságot?

Nash hátán lecsorgott az izzadság. Levette a kalapját, és lehúzta magáról a pólóját. A hőség fojtogató volt.

Miután mindkét boksszal végzett, elrakta a szerszámokat. Damon is mindig patyolattisztán tartotta az istállót – egyebek mellett ez is közös volt bennük.

Nash azonban nem akarta beismerni magának, hogy vannak közös vonásaik. Az elmúlt hónapokban megfigyelte Damont, és látta, hogyan bánik a családjával meg a filmes stábbal.

Most előhúzta a pólóját a farmerja hátsó zsebéből, és megtörölte vele a nyakát, a mellkasát.

– Gondoltál már arra, hogy szerepelj egy naptárban?

Nash megfordult, és az istálló bejáratánál megpillantotta Lilyt. A napsugarak keretbe foglalták dús haját és csábító alakját.

– Mit keresel itt? – kérdezte tőle.

– Cassie-t. Itt van?

– Kilovagolt. – Nash tett egy lépést felé. Senki sem volt a közelben, aki láthatta vagy hallhatta volna őket. – Jól vagy?

A lány szelíd mosollyal bólintott.

– Igen. Szünetet tartunk a forgatásban, és szerettem volna kérdezni tőle valamit.

– Miről van szó?

– Szükségem van annak az orvosnak a nevére, akihez a terhessége alatt járt – súgta Lily.

– Már kértem is tőle egy időpontot. – Nash asszisztense hamar megtalálta Cassie orvosát. – Ma este akartam elmondani.

– Köszönöm, hogy elintézted. Hajlandó idejönni?

– Igen. Csütörtökön érkezik.

Lily bólintott.

– Remek. Csütörtökön fejezzük be a forgatást.

– Nálam találkozunk vele, hogy ne gyanakodjon senki.

– Megint átvetted az irányítást? – A